|  |  |
| --- | --- |
|  |  *See artikkel on purdsettest; ajaloolise kalapüünise kohta vaata Liiv (kalandus); perekonnanimi kohta vaata Liiv (perekonnanimi)* |

---

Varieeruva koostisega liivanäidised. Igal pildil on kujutatud umbes ühe ruutsentimeetri suurune ala. Rida-realt vasakult paremale: 1. Klaasliiv. Kauai, Hawaii 2. Luiteliiv Gobi kõrbest 3. Kvartsliiv koos glaukoniidiga Eestist (Pakri poolsaar) 4. Vulkaaniline liiv Mauilt (Hawaii). Punakad tükid on murenenud kivifragmendid (punaka värvi annab oksüdeerunud raud, mida basaldis leidub rohkelt) 5. Biogeenne liiv Molokailt (Hawaii), mis koosneb peamiselt korallide tükkidest ja foraminifeeride kodadest. 6. Peene hematiidipigmendiga kaetud kvartsiterad Utah' osariigist (USA). 7. Vulkaaniline klaas (obsidiaan) Californiast (Kaskaadise vulkaaniline ahelik) 8. Granaatliiv Idaho'st (Emerald Creek) 9. Oliviinliiv Papakolea rannast, Hawaii
**Liiv** on purdsete, mille terasuurus on 0,0625...2 mm (Wentworthi lõimiseskaala).

On ka teisi liiva definitsioone. Varem Eestis kasutatud klassifikatsiooni järgi oli liiva terasuurus 0,1...1 mm. Briti klassifikatsiooni järgi jääb liiva terasuurus vahemikku 2...600 μm ehk 0,002...0,6 mm. Ka mullateaduses esineb geoloogilisest erinevaid liiva definitsioone. Rahvusvaheliselt levinuima definitsiooni kohaselt jääb liiva terasuurus vahemikku 0,02...2 mm. USDA (*United States Department of Agriculture*) järgi on liiva terasuuruseks 0,5...2 mm.

Liigitamine
-----------

Peeneteraline Gauja lademe liivakivi koosneb kõige suurema kvartsisisaldusega liivast Eestis
Liivast jämedamat purdsetet nimetatakse kruusaks ja peenemat aleuriidiks. Sõltuvalt valdavast terasuurusest jagatakse liivad **ülijämedateks** (1...2 mm), **jämedateks** (0,5...1 mm), **keskmiseteralisteks** (0,25...0,5 mm) ja **peeneteralisteks** (0,0625...0,25 mm). Tihti jagatakse liivad lihtsalt **jämeliivaks** ja **peenliivaks**. Selle järgi on jämeliiv purdsete valdava terasuurusega 0,5...2 mm, milles võib peenemat ja/või jämedamat fraktsiooni leiduda alla 50% sette mahust. Peenliiv on purdsete valdava terasuurusega 0,0625...0,5 mm, milles võib peenemat ja/või jämedamat fraktsiooni leiduda alla 50% sette mahust.

Mineraalse koostise alusel eristatakse **monomineraalset** ja **polümiktset liiva**. Monomineraalne liiv koosneb ühest, polümiktne aga mitmest mineraalist. Levinuim monomineraalne liiv on kvartsliiv. Kvarts ongi liivades enamasti valdavaks mineraaliks. Teised olulisemad liiva moodustavad mineraalid on päevakivid, vilgud, amfiboolid, pürokseenid, glaukoniit ja ka mitmesuguste kivimite purdosakesed.

Tsementeerunud liiva nimetatakse liivakiviks. Liivakivi värvus oleneb mineraalide, tsementeeriva aine ja ka liivakivi katva õhukese pigmendikihi värvusest. Päevakivirikast liivakivi tuntakse arkoosina. Kvartsliiv on valge ja seda kasutatakse näiteks klaasi tootmiseks. Liivakivi võib olla ka näiteks rohelist värvi. Põhja-Eesti paekaldas ehk Balti klindis on näha rohelise glaukoniitliivakivi kiht.

Lisaks suurusele ja koostisele võidakse liivasid liigitada ka värvuse alusel, kuid see on otstarbeks vaid tavapärastest toonidest erinevate värvuste puhul. Selle näiteks on must liiv.

Settimine
---------

Liiv võib settida väga mitmesugustes tingimustes ja erinevais kohtades. Enamik Eesti liivast on settinud mandrijää sulamisveest. Peaaegu kogu Lõuna-Eesti aluspõhja ülemise osa ehk pealiskorra moodustab Devoni liivakivi. Liiv on ka oluline moreeni ehk liustikusette koostisosa.

Kasutamine
----------

Liiv
Liiv on tähtis ehitusmaterjal ning tööstuslik toore. Liiva kasutatakse nii betooni, krohvi kui ka klaasi valmistamisel.

Võimalikke kasutusi on muidugi veel, näiteks liivakotid tulvavete tõkestamiseks või sõjanduses kaitseks käsitulirelvade kuulide eest. Liiv leiab kasutamist ka pindade puhastamisel (liivapuhur).

Kui liiva niisutada, hoiab ta veemolekulide vahel tekkivate sidemete tõttu paremini vormi. Niiske liivaga meeldib mängida lastele. Ka algajatele Vikipeedias soovitatakse esimesed katsetused teha liivakastis.

Pilte
-----

* Liiv mikroskoobi allLiiv mikroskoobi all
* Liiv Peipsi järve põhjakaldal Kauksis.Liiv Peipsi järve põhjakaldal Kauksis.
* Liivaterad elektronmikroskoobi allLiivaterad elektronmikroskoobi all
* Rohekilpkonn mustal liivalRohekilpkonn mustal liival
* Liivatorm Punase mere kohalLiivatorm Punase mere kohal
* LiivaskulptuuridLiivaskulptuurid

Vaata ka
--------

* Vesiliiv
* Liivakivi
* Liivakell

Viited
------

1. ↑  Sinisalu, Rein & Kleesment, Anne (2002). Purdsetete granulomeetrilisest klassifikatsioonist. Eesti Geoloogiakeskuse Toimetised. 10/1. Lk 20–26.
2. ↑  Raukas, A. (1964). Purdkivimite terasuuruse klassifikatsioon.
3. ↑  Raukas, A. (1981). Purdkivimite ja purdsetete klassifikatsioon terasuuruse järgi.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Liiv** |

|  |  |
| --- | --- |
|  | Vikisõnastiku artikkel: **liiv** |

|  |  |
| --- | --- |
|  | Tsitaadid Vikitsitaatides: **Liiv** |

* Materjalimaailm: Liiv